Karvinen lähettää terveisiä Kemijärvelle | Uutiset | Iltalehti.fi
Karvinen lähettää terveisiä Kemijärvelle
Karvinen kehottaa kemijärveläisiä lopettamaan menetetyn perään haikailun ja keskittymään uusien työpaikkojen luomiseen.
Stora Enson toimitusjohtaja Jouko Karvinen ei ollut tyytyväinen Stora Enson ensimmäiseen neljännesvuoteen. (PASI LIESIMAA)
Stora Enson toimitusjohtaja Jouko Karvinen lähettää yhtiönsä tulostiedotteessa terveisiä Kemijärvelle, jossa kaupunki pyrkii lunastamaan Stora Enson lakkautettavan sellutehtaan itselleen.
Karvisen mukaan Kemijärvellä pitäisi keskittyä luomaan uusia työpaikkoja eikä haikailla menetettyjen perään. Karvinen vertaa tiedotteessa Kemijärveä kahteen muuhun uudelleenjärjestelyjen kohteeksi joutuneeseen paikkakuntaan.
- Paikkakuntien välillä on valitettavasti suuria eroja työpaikkoja luovien aloitteiden määrissä. Suurinta kiinnostus on ollut Summassa ja Norrsundetissa, kun taas Kemijärvellä aloitteita on ollut suhteellisen vähän, Karvinen kertoo.
Karvisen mukaan Stora Enson ohjelma uudelleenjärjestelyistä kärsineiden työntekijöiden auttamiseksi on tähän mennessä löytänyt uuden työpaikan tai muun ratkaisun noin 850:lle työntekijälle. Kaikkiaan uudelleenjärjestelyjen kohteeksi on joutunut 1 485 työntekijää Suomessa ja Ruotsissa.
Karvisen mukaan Kemijärven tehdas suljetaan huhtikuun loppuun mennessä, kuten aiemmin on ilmoitettu.